ગામના લોકો દોડ્યા. મોટેરા રાજાના માણસો સામે લડી શકે તેમ નહોતા, પણ એક પછી એક આવીને વૃક્ષોને વળગવા લાગ્યા. ખુન્નસે ભરાયેલા રાજાના માણસો અહમમાં અંધ બન્યા હતા અને કશો વિચાર કર્યા વિના બિશનોઇ લોકો પર કુહાડા મારતા રહ્યા. કહેવાય છે કે આસપાસના 83 ગામના બિશનોઇ એક પછી એક વૃક્ષને બચાવવા જીવ દેતા રહ્યા અને 363નો ભોગ લેવાઈ ગયો. આસપાસના બીજા ગામોમાં પણ હાહાકાર થઈ ગયો અને રાજા અભયસિંહ સુધી વાત પહોંચી. અભયસિંહને પણ લાગ્યું કે તેમના માણસોએ વધારે પડતો કેર કરી નાખ્યો. તેઓ દોડી આવ્યા અને બિશનોઇને અભય વચન આપ્યું કે તેમના વિસ્તારમાં કદી રાજાના માણસો વૃક્ષો કાપશે નહિ.